## Carlos Mazón: “La Generalitat establix un nou protocol de suport davant agressions als professionals dels centres educatius”

*** Ressalta que es tracta “d’un protocol consensuat l’objectiu del qual és garantir la seguretat i el benestar del personal docent i no docent a la Comunitat Valenciana”
* Subratlla que “s’aplicarà en tots els centres sostinguts amb fons públics davant agressions al personal que preste servicis en estos centres, incloses les realitzades a través de mitjans digitals”
* Afirma que “es garantix l’assistència jurídica adequada per part de l’Advocacia de la Generalitat i s’oferix assessorament jurídic i assistència psicològica”**

**València.**

El president de la Generalitat, Carlos Mazón, ha anunciat que “el Govern Valencià establirà un nou protocol de suport davant agressions al personal docent i no docent”.  
   
Mazón ha explicat que la Conselleria d’Educació, Cultura, Universitats i Ocupació publica demà, divendres 27 de desembre, en el DOGV una resolució que establix un protocol de suport, assessorament i acompanyament al personal dels centres educatius davant agressions produïdes en l’exercici de les seues funcions. Este protocol, que actualitza l’annex V de l’Orde 62/2014, “té com a objectiu garantir la seguretat i el benestar del personal docent i no docent a la Comunitat Valenciana”, ha assenyalat el cap del Consell.  
   
Per a l’elaboració d’este protocol la Direcció General d’Innovació i Inclusió Educativa ha establit durant mesos diferents reunions de treball amb les organitzacions sindicals de la mesa sectorial d’educació i de funció pública i els comités de seguretat i salut laboral de les diferents direccions territorials. Es tracta, per tant, “d’un protocol consensuat i que inclourà, a més, la publicació d’una guia en la qual s’establiran els models de comunicació i informes pertinents” ha remarcat Mazón.  
   
El president ha explicat que el protocol “s’aplicarà en tots els centres sostinguts amb fons públics davant agressions al personal que preste servicis en estos centres, incloses les realitzades a través de mitjans digitals”. D’esta manera, s’inclou el personal docent, personal no docent d’atenció educativa i personal d’administració i servicis dels centres docents públics i privats concertats no universitaris de la Comunitat Valenciana.  
   
El president ha subratllat que este protocol “garantix l’assistència jurídica adequada per part de l’Advocacia de la Generalitat i oferix assessorament jurídic i assistència psicològica a través de la Xarxa d’Oficines d’Assistència a les Víctimes del Delicte de la Generalitat”.  
   
**Àmbit d’aplicació**  
   
L’àmbit d’aplicació arreplega les agressions produïdes en activitats lectives, activitats complementàries o extraescolars, durant la prestació dels servicis complementaris de transport i menjador escolar o en el desenrotllament de funcions administratives, i les agressions produïdes en l’exercici de la seua activitat professional o per conseqüència directa d’esta.  
   
“Este protocol representa un pas significatiu cap a la protecció i el suport del personal dels centres educatius, assegurant que puguen exercir les seues funcions en un entorn segur i respectuós”, ha assenyalat el president.  
   
La resolució arreplega també les pautes d’actuació. Així, davant qualsevol agressió al personal del centre educatiu es procedirà a prestar auxili i ajudar a contindre la situació per part del personal present en el moment, i, si és necessari, se sol·licitarà ajuda immediata als cossos i forces de seguretat, bé siga la Policia Local, Policia Nacional o Guàrdia Civil perquè es persone en el centre educatiu. Si els fets que són objecte de l’agressió poden constituir delicte, la persona agredida podrà presentar una denúncia davant el ministeri fiscal, el jutjat de guàrdia o en qualsevol dependència de les forces i cossos de seguretat de l’Estat.  
   
A més, els directors dels centres comunicaran els fets en el Registre PREVI d’ÍTACA i informaran la inspecció educativa, així com la persona agredida de les actuacions previstes en este protocol.  
   
Així mateix, es constituirà una comissió de seguiment per a avaluar l’aplicació del protocol, en la qual s’integraran persones designades per les direccions generals d’Innovació i Inclusió Educativa, de Personal Docent i de Funció Pública, organitzacions sindicals de les meses sectorials d’Educació i de Funció Pública, de la Inspecció Educativa, de les direccions territorials, dels comités de seguretat i salut laboral, i de les organitzacions amb representació en la comissió de seguiment de la reforma educativa en centres concertats.  
   
El president ha anunciat que el protocol va acompanyat d’una guia pràctica de suport, assessorament i acompanyament al personal dels centres educatius.

Fecha: 26/12/2024